Covid-19: Leer jou kinders só - Corona Krisissentrum
Tuis / COVID-19 / Covid-19: Leer jou kinders só
Covid-19: Leer jou kinders só
Op die huidige stadium is dit nog taamlik onseker presies watter aard van onderrig by skole aangeneem sal word. Dit plaas dus druk op ouers om vir eers aan te hou om met sekere hulpmiddele hul kinders by die huis op te voed.
Alle ouers is dus vir tyd en wyl tuisskoolouers, maar dit is nie sonder sy uitdagings nie. Alle ouers is ook nie gewoond daaraan nie en hoewel sommige ouers reeds begin het daarmee, doen die meeste van ons dit met beperkte kennis van die nodige metodes. Baie ouers moet boonop kinders van verskillende ouderdomme leer.
Die Wêreld Ekonomiese Forum (WEF) berig oor hoe die Britse psigoterapeut Philippa Perry mense op twitter aangemoedig het om hul kinders toe te laat om hul ouers eerste te leer.
Die doel hiervan is om 'n nuwe leeromgewing te skep. Indien jou kinders jou as die ouer-onderwyser sien wat sit en luister na wat hulle te sê het, is hulle meer geneig om saam te werk. Dit help hulle ook om die kombuis of die sitkamer as die nuwe klaskamer te sien en Perry voer voorts aan dat as iemand iets vir iemand anders leer, dan leer hulle self iets.
Om 'n leerarea te skep is net so belangrik. David Roy van die Universiteit van Newcastle sê daar is nie 'n regte of verkeerde manier om dit te skep nie en wat vir een kind werk, sal nie noodwendig vir 'n ander deug nie. "Voel vry om jou kinders toe te laat om in verskillende plekke te leer, hetsy om op die grond te lê of om by 'n tafel te sit – wat ook al die beste vir hulle werk. Probeer om afleiding te verhoed. Sit dus die TV en toeps af."
Hiermee saam moet daar struktuur geskep word. Roy waarsku jy moet seker maak jou kinders beskou hierdie tydperk nie as 'n verlengde vakansie nie, maar as normale skool van die huis af. Jou kinders se ouderdomme sal bepaal hoeveel hulle moet leer, maar hy beveel wel aan om by die skool se tydraamwerke te hou en buigsaamheid toe te laat, afhangende van hoe jou kinders vorder.
Maak ook die meeste van wat beskikbaar is. Die Britse uitsaaier BBC het hul onderrigsplatform Bitesize uitgebrei om daagliks lesse in Engels, wiskunde, geografie en ander kernvakke aan te bied.
Op 'n meer informele vlak is daar ook talle keuses en dit is waar tegnologie handig te pas kom om die beste internasionale skatte virtueel in te neem. Google Arts & Culture het 'n vennootskap met 1200 prominente museums en argiewe aangegaan om aanlyn uitstallings en virtuele toere aan te bied. Die Louvre-museum is nou toe, maar kinders kan steeds hulle uitstallings op hul webwerf sien, so ook die Vatikaanse museum in Rome en die Smithsonian Nasionale Museum van Natuurgeskiedenis.
Wat lees betref, is Storeyline Online 'n webwerf vol pret waar professionele akteurs prentjieboeke voorlees. Daar is ook 'n klomp Afrikaanse storie-webwerwe met teks en potgooie, soos Tuisskool in Afrikaans en Kraakvars.com.
Laastens, wees daar om te help maar moenie in jou kinders se pad wees nie. Roy sê as jy nie die antwoord ken nie, werk saam met jou kind om 'n oplossing te kry, maar laat hulle self-reguleer deur beheer te neem van hulle leerproses en nie net op jou staat te maak nie.